
Egy néptáncgyűjtő körút adatainak értelmezése

Kutatásomban egy 20. századi néptáncgyűjtő körút kontextualizálását tűztem ki célul. Ehhez a gyűjtőút során készített film- és hangfelvételeket, a hozzájuk kapcsolódó különböző dokumentumokat (helyszíni jegyzeteket, filmleíró- és magnószalag jegyzőkönyveket) és a vezető kutató, Martin György kéziratos hagyatékában fellelt leveleket és hivatalos iratokat hívtam segítségül, a néprajzi szakirodalom mellett történeti munkákat is felhasználva.
Dolgozatomban részletesebben foglalkozom a néptánckutatástörténet kutatásának fontosságával, a gyűjtéshez kapcsolódó levéltári iratok bemutatásával, valamint bemutatok három, a gyűjtés során készült néptáncfelvételt is. Az archív filmekkel kapcsolatban foglalkozom a kutatói beavatkozások és a megrendezett táncalkalmak kérdésével, a táncosok térhasználatával, viseletével és a kapcsolódó dokumentumok ismeretének fontosságával.
Munkámmal a néptáncfilmek kritikai megközelítését szeretném ösztönözni, és a korábbi táncfolklorisztikai eredmények pontosabb értelmezéséhez szeretnék közelebb kerülni. 



